b'\n_START_ARTICLE_\nSlavi\xc5\xa1a Stojanovi\xc4\x87\n_START_SECTION_\nNogometna kariera\n_START_PARAGRAPH_\nStojanovi\xc4\x87 je svojo nogometno pot za\xc4\x8del v ljubljanskem klubu NK Slovan, s katerim je po letu 1991 igral na polo\xc5\xbeaju branilca v 1. slovenski nogometni ligi. Za Slovan je v prvi ligi igral \xc5\xa1est sezon, nato pa je od\xc5\xa1el v NK Ljubljana, od tam pa po eni sezoni v NK Celje. Kariero je kon\xc4\x8dal v klubu NK Vev\xc4\x8de. V slovenski prvi ligi je skupno odigral 119 prvenstvenih tekem in dosegel \xc5\xa1tiri gole.\n_START_SECTION_\nTrenerska kariera\n_START_PARAGRAPH_\nTrenersko kariero je za\xc4\x8del leta 1998, ko je v Slovanu prevzel vodenje mladinskih klubov. \xc5\xbde v prvi sezoni je osvojil naslova dr\xc5\xbeavnih prvakov do 16 in 18 let. Leta 2001 je postal glavni trener drugoliga\xc5\xa1kega kluba NK Livar iz Ivan\xc4\x8dne Gorice. Poleti 2002 je postal glavni trener takratnega drugoliga\xc5\xa1kega kluba NK Dom\xc5\xbeale. \xc5\xbde v prvi sezoni je s klubom postal prvak II. SNL. Klub je pod njegovim vodstvom v naslednjih dveh sezonah osvojil drugo mesto I. SNL, nato pa so Dom\xc5\xbeale dvakrat zapored osvojile naslov slovenskega prvaka (2006/07 in 2007/08). Po koncu sezone 2007/08 je Stojanovi\xc4\x87 postal trener CM Celje, po koncu sezone pa je zaradi neurejenih razmer v klubu zapustil Celje. Po odhodu iz Celja mu je tedanji selektor Zdru\xc5\xbeenih arabskih emiratov, Sre\xc4\x8dko Katanec ponudil mesto pomo\xc4\x8dnika selektorja. Stojanovi\xc4\x87 je ponudbo sprejel in na tem polo\xc5\xbeaju ostal do septembra 2011, ko sta bila s Katancem odstavljena zaradi poraza ZAE z Libanonom._NEWLINE_24. oktobra 2011 je po pred\xc4\x8dasnem odhodu Matja\xc5\xbea Keka z mesta selektorja Slovenske nogometne reprezentance Stojanovi\xc4\x87 postal \xc5\xa1esti slovenski selektor. Zaradi slabih rezultatov v koledarskem letu 2012 (trije porazi v prvih \xc5\xa1tirih tekmah kvalifikacij za SP 2014) je konec tega leta (9. decembra 2012) pri\xc5\xa1lo do sporazumnega razhoda z NZS in prekinitve pogodbe._NEWLINE_24. junija 2013 je na trenerskem mestu Crvene zvezde zamenjal dotedanjega trenerja Ricarda S\xc3\xa1 Pinta. Prvo tekmo sezone v Srbski SuperLigi je izgubl proti FK Javor Ivanjica, vendar pa na koncu zimskega dela vodil na lestvici s to\xc4\x8dko prednosti pred drugim FK Partizanom. V spomladanskem delu sezone 2013/2014 je s Crveno Zvezdo nanizal 15 zaporednih zmag in se tako veselil osvojenega prvenstva po kar 7 letih prevlade FK Partizana. Klop Crvene Zvezde je moral zapustiti 22. julija 2014, potem ko se je zamenjalo njeno vodstvo, neglede na to, da je po letih su\xc5\xa1e naslov dr\xc5\xbeanih prvakov vrnil na slovito Marakano._NEWLINE_Po dveh mesecih po\xc4\x8ditka je 5. septembra 2014 nastopil kot trener Lierse S.K., potem ko je bil, zaradi serije slabih rezultatov, odslovljen prej\xc5\xa1nji trener Stanley Menzo. S pogodbo do konca sezone 2014/2015 bo posku\xc5\xa1al klub re\xc5\xa1iti izpada in ga zasidrati na sredini lestvice Belgijske Pro lige.'